หลังจากเริ่มต้นอาชีพกับฟีเกย์เร็งซีใน ค.ศ. 2009 เขาได้ย้ายไปเล่นให้กับฮ็อฟเฟินไฮม์เป็นระยะเวลา 4 ฤดูกาลครึ่ง โดยในบุนเดิสลีกา ฤดูกาล 2013–14 เขาทำ 16 ประตูจากการลงเล่น 33 นัด ทำให้เขาได้รับรางวัลผู้เล่นหน้าใหม่ยอดเยี่ยมของลีก ต่อมาในเดือนกรกฎาคม ค.ศ. 2015 เขาเซ็นสัญญากับสโมสรลิเวอร์พูลในพรีเมียร์ลีก การสร้างสรรค์เกม การทำประตู และการทำงานหนักของเขา ทำให้เขาได้รับการชื่นชมที่ลิเวอร์พูล ซึ่งผู้จัดการทีมอย่างเยือร์เกิน คล็อพ กล่าวถึงฟีร์มีนูว่าเป็น "เครื่องจักร" ที่ช่วยขับเคลื่อนการเล่นเกมสวนกลับของทีม ต่อมาในฤดูกาล 2018–19 เขาพาทีมชนะเลิศยูฟ่าแชมเปียนส์ลีก และในฤดูกาลถัดมา เขาพาทีมชนะเลิศยูฟ่าซูเปอร์คัพ, ฟุตบอลชิงแชมป์สโมสรโลก และพรีเมียร์ลีก ซึ่งถือเป็นแชมป์ลีกสมัยแรกในรอบ 30 ปี